หุ้น TRC กับโปแตชฯลูบคมตลาดทุน
 วานนี้ราคาหุ้น TRC หรือ บมจ.ทีอาร์ซี คอนสตรัคชั่น จำกัด มีวอลุ่มหนาแน่น
21 ก.พ. 2560

ธนะชัย ณ นคร
 
วานนี้ราคาหุ้น TRC หรือ บมจ.ทีอาร์ซี คอนสตรัคชั่น จำกัด มีวอลุ่มหนาแน่น
ราคาหุ้นในช่วงเปิดตลาด เด้งขึ้นมาสูงสุดอยู่ที่ 1.65 บาท
หลังจากนั้นเคลื่อนไหวอยู่ระหว่าง 1.63–1.65 บาทต่อหุ้น
ก่อนที่จะมาไล่ราคาหุ้นกันในช่วง 16.10 น. กระทั่งปิดตลาด ราคาขยับขึ้นมาปิด 1.68 บาท เพิ่มขึ้นมา 0.08 บาท เปลี่ยนแปลง +5%
ราคาหุ้นวิ่งขึ้นมาแบบนี้ บรรดาเซียนหุ้นมองว่า อาจมีโอกาสไปต่อ
เพราะราคายังห่างจากราคาเป้าหมายของนักวิเคราะห์อยู่เยอะ หรือที่ระดับ 2.20 บาท (บล.เอเชีย เวลธ์)
TRC เป็นผู้ถือหุ้นในบริษัท อาเซียนโปแตชชัยภูมิ จำกัด (มหาชน)  หรือ APOT ที่ได้รับสัมปทานการทำเหมืองเป็นเวลา 25 ปี
สัดส่วนที่ TRC ถืออยู่ คือ 26.22%
ส่วนกระทรวงการคลังถือหุ้นอยู่ประมาณ 20%
นอกนั้น ก็จะเป็นการถือหุ้นของบริษัทจากกลุ่มประเทศในอาเซียน
โครงการเหมืองแร่โปแตชอาเซียนเป็นโครงการที่เกิดจากความร่วมมือของประเทศสมาชิกอาเซียน
จุดประสงค์ก็เพื่อจะดำเนินการทำเหมือง และโรงแต่งแร่โปแตชที่จังหวัดชัยภูมิ เพื่อผลิตปุ๋ยให้เกษตรกรได้ใช้ปุ๋ยที่มีคุณภาพและราคาไม่แพง
และจากข้อมูลล่าสุด
โครงการนี้ผ่านในเรื่องของแผนจัดการสิ่งแวดล้อม หรือ EIA และ EHIA หรือรับฟังความคิดเห็นแล้ว
ปัญหาความล่าช้ามาจากการขยับของกระทรวงการคลัง จะต้องใส่เงินเพิ่มทุนเข้ามานั่นแหละ
ขณะที่ผู้ถือหุ้นรายอื่นๆ พร้อมใส่เข้ามาหมดแล้ว
ก่อนหน้านี้ คุณอภิศักดิ์ ตันติวรวงศ์ รมว.คลัง เคยทำหนังสือไปยังสำนักงบประมาณ เพื่อขอการอนุมัติเพิ่มทุนกับ APOT
ทว่าเรื่องหายเข้ากลีบเมฆ
ไม่มีการตอบรับใดๆ มาจากสำนักงบฯ ทั้งสิ้น
ทุกอย่างอยู่ในความเงียบมาระยะเวลาหนึ่ง
กระทั่งรัฐบาลเองต้องการผลักดันโครงการนี้เกิดขึ้นให้ได้ เพราะเป็นความร่วมมือของกลุ่มประเทศอาเซียน
และต้องการให้เกษตรกรได้ใช้ปุ๋ยในราคาถูก
ไม่เช่นนั้นเสียภาพลักษณ์ประเทศแน่ๆ
คลังจึงมีการเสนอเรื่องการเพิ่มทุนไปยังคณะรัฐมนตรี(ครม.) เมื่อวันที่ 14 ก.พ.ที่ผ่านมา เพื่อให้ความเห็นชอบให้สำนักงบฯ จัดสรรงบการเพิ่มทุนใน APOT ให้กับกระทรวงการคลัง
และในที่สุด ครม.ก็ให้ความเห็นชอบออกมา
การนำเรื่องนี้เข้า ครม.นี้ค่อนข้างเงียบมาก
หลังการประชุม ไม่ได้การแถลงข่าวใดๆ ออกมา
ดีที่นักข่าวเข้าไปเห็นวาระการประชุมในเว็บไซต์ของทำเนียบรัฐบาล ภายหลังการประชุมผ่านไปแล้ว 3-4 วัน
สำหรับ TRC นอกจากจะเป็นผู้ถือหุ้นใน APOT
ขณะเดียวกันก็ยังเป็นบริษัทที่ได้รับการรับเหมา เพื่อดำเนินการก่อสร้างเหมืองโปแตชฯ แห่งนี้
มูลค่างานอยู่ที่  3.34 หมื่นล้านบาท และมากกว่าสินทรัพย์ของ TRC เสียอีก และจะมีการเซ็นสัญญากันภายในไตรมาส 1/60
และนั่นทำให้งานในมือของ TRC พุ่งขึ้นมาทันที
มีการมองว่า การรับงานขนาดใหญ่ของ TRC อาจมีการเพิ่มทุน
ทว่า นักวิเคราะห์มองว่า TRC ไม่น่าจะเลือกใช้แนวทางนั้น และน่าจะเลือกการมีพันธมิตรเข้ามาช่วยรับงาน
ประเด็นนี้จึงไม่ต้องเป็นห่วง
สำหรับ ในวันพุธที่ 22 ก.พ.นี้ TRC จะมีการแจ้งผลประกอบการไตรมาส 4/59
นักวิเคราะห์หลักทรัพย์ต่างคาดการณ์ไว้
งบการเงินจะออกมาสวยนะ